इस तरह ऐसा लगता है कि हम सब लोग वास्तविक समाज से लेकर वर्चुअल समाज तक हर ओर एक बहुत विशाल और महाबंपर सेल से घिरे हुए हैं और चारों ओर उसके आक्रामक विज्ञापन फैले हुए हैं. सुबह का अखबार आता है तो खबरों की सुर्खियों पर हमारी निगाहें गिरें, उससे पहले उसमें से पंफलेट और पर्चे गिरने लगीं, जिनमें सेल और छूट और आकर्षक उपहारों की दावतें हैं. इनमें से कई कागज खुदरा व्यापार के हैं, जिन्हें लगता है कि वर्चस्व की लड़ाई में कूद पड़ने को विवश कर दिया गया है. लेकिन खुदरा कारोबार में भी अब शोरूम और डिपार्टमेंटल स्टोर और मॉल कल्चर ने सेंध लगा दी है. इस तरह उस पर दोतरफा हमला है.